Κωνσταντίνος Δάνδολος

O Κωνσταντίνος Δάνδολος (19 Μαΐου 1973) είναι Έλληνας πρώην διεθνής αθλητής υδατοσφαίρισης και νυν Team manager της ανδρικής ομάδας της ΑΕΚ, η οποία αγωνίζεται στο πρωτάθλημα της Α1 Ανδρών.

 Βιογραφία 
 Πρώτα χρόνια 
Γιος του Γεωργίου Δάνδολου και της Ελένης Βλάχου μεγάλωσε στη Γλυφάδα με τον πατέρα του και τη γιαγιά του. Στα 12 του χρόνια άρχισε την ενασχόλησή του με το πόλο, ακολουθώντας τα βήματα του μεγαλύτερου αδερφού του, Στέφανου Δάνδολου, ο οποίος ωστόσο δεν ασχολήθηκε επαγγελματικά.

 Καριέρα ως παίκτης 
Το 1989 υπέγραψε το πρώτο του επαγγελματικό συμβόλαιο με τον Αθλητικό Ναυτικό Ομιλο Γλυφάδας, όπου αγωνίστηκε για 12 χρόνια και διετέλεσε αρχηγός τα τελευταία τέσσερα έτη της θητείας του στην ομάδα των Νοτίων Προαστίων. Το 2001 μετεγγράφηκε στον Παναθηναϊκό, με τον οποίο είχε παρουσία στα Κύπελλα Ευρώπης, ενώ κατέκτησε την τέταρτη θέση στο πρωτάθλημα της Α1.

Το 2004 υπέγραψε στον Πανιώνιο για τον οποίο αγωνίστηκε τα επόμενα δύο χρόνια. Το 2005 κατέκτησε την τρίτη θέση του πρωταθλήματος της Α1 Ανδρών, ενώ συμμετείχε στην πρόκριση στον ημιτελικό του Euro Cup.  Το 2006 φόρεσε ξανά τα χρώματα του ΑΝΟ Γλυφάδας, προτού μετεγγραφεί στον Ναυτικό Όμιλο Καλαμακίου το 2008, με τον οποίο αγωνίστηκε στην Α2 Εθνική κατηγορία. Το 2011 επέστρεψε στην Α1 υπογράφοντας στο Αργοστόλι Κεφαλλονίας.

Το 2012 υπέγραψε στον Υδραϊκό Αθλητικό Όμιλο τον οποίο βοήθησε να ανέβει το 2014 για πρώτη φορά στην ιστορία του στα σαλόνια της Α1. Εκεί αποφάσισε και να ολοκληρώσει την καριέρα του και να αποσυρθεί από τη δράση ως πολίστας σε ηλικία 41 ετών.

Με την Εθνική Νέων κατέκτησε το 1992 το χάλκινο μετάλλιο στο Πανευρωπαϊκό Πρωτάθλημα στο Καπρούν της Ουγγαρίας, αλλά και την τέταρτη θέση στο Παγκόσμιο πρωτάθλημα το 1993 στο Κάιρο της Αιγύπτου. Με την Εθνική Ανδρών μετρά 104 συμμετοχές, από το 1993 έως το 2001. Το 1995 κατέκτησε την 7η θέση στο Παγκόσμιο Κύπελλο Ανδρών στην Ατλάντα των ΗΠΑ, ενώ το 1999 την 4η θέση στους Πανευρωπαϊκούς Αγώνες της Φλωρεντίας. Την ίδια χρονιά κατέλαβε με την εθνική ομάδα την 7η θέση του Παγκοσμίου Κυπέλλου στο Σίδνεϊ της Αυστραλίας. Το 2001 κατέκτησε την 6η θέση στο Παγκόσμιο Πρωτάθλημα στη Φουκουόκα της Ιαπωνίας, αλλά και την 7η θέση στους Πανευρωπαϊκούς Αγώνες στη Βουδαπέστη της Ουγγαρίας.

 Προπονητική καριέρα 
Το ντεμπούτο του το 2013 ως τεχνικός τον βρήκε στο νεοσύστατο τμήμα υδατοσφαίρισης του Απόλλωνα Σμύρνης, τον οποίο και οδήγησε στην κατάκτηση του πρωταθλήματος της Γ’ Εθνικής, βοηθώντας έτσι το εγχείρημα του άλλοτε συμπαίκτη του Γιώργου Αφρουδάκη. Οι επιτυχίες συνέχισαν κατακτώντας το πρωτάθλημα της Β’ Εθνικής τη σεζόν 2014-15 παίρνοντας το εισιτήριο για την Α2 Ανδρών. Τη σεζόν 2016-17 από τη θέση του τεχνικού διευθυντή πέτυχε την άνοδο του Απόλλωνα στα στην Α1 Ανδρών.

Το 2018 με την ίδρυση του τμήματος υδατοσφαίρισης της ΑΕΚ ανέλαβε τα ηνία, οδηγώντας τη στην κατάκτηση του πρωταθλήματος της Γ’ Εθνικής, ενώ το 2019 κέρδισε πρόκριση των «κιτρινόμαυρων» στην Α2 με την κατάκτηση της τρίτης θέσης στο πρωτάθλημα της Β’ Εθνικής. Τη σεζόν 2019-20 βρισκόταν στο τιμόνι του «Δικεφάλου», τον οποίο και οδήγησε στην κατάκτηση του πρωταθλήματος της Α2 Ανδρών. , νικώντας σε έναν επεισοδιακό τελικό την ομάδα του ΝΟ Περιστερίου και στην άνοδο της ομάδας στην Α1 Ανδρών για πρώτη φορά στην ιστορία της.

Την σεζόν 2020-2021, η ομάδα της ΑΕΚ με προπονητή τον Δάνδολο κατατάχθηκε 8η στο πρωτάθλημα. Παράλληλα, με την είσοδο στην οκτάδα του πρωταθλήματος, η ομάδα του Δάνδολου κέρδισε την συμμετοχή της στο final eight του κυπέλλου Ελλάδας. Η χρονιά τελείωσε κερδίζοντας τον Πανιώνιο στον προημιτελικό και το Περιστέρι στον ημιτελικό του κυπέλλου Ελλάδος, πετυχαίνοντας την πρόκριση για τον τελικό κυπέλλου Ελλάδος. Η ομάδα αγωνίστηκε εναντίον του ολυμπιακού από τον οποίον ηττήθηκε. Στην συνέχεια δήλωσε ότι παραιτείται από την θέση του προπονητή και αναλαμβάνει θέση team μάνατζερ της ομάδας την οποία έφτασε σε αυτό το σημείο

 Στην Εθνική Ομάδα Ενόπλων Δυνάμεων 
Έχει αγωνιστεί στην Εθνική ομάδα Ενόπλων Δυνάμεων κατακτώντας την πρώτη θέση στην Ολυμπιάδα CISM της Ρώμης στην Ιταλία το 1998 και τη δεύτερη θέση στην Ολυμπιάδα Ενόπλων Δυνάμεων στην Κροατία. Από το 2015 είναι ο ομοσπονδιακός τεχνικός.

 Προσωπική ζωή 
Έχει δύο παιδιά, τον Γιώργο που ακολουθεί τα βήματά του και αγωνίζεται με τις ομάδες των ακαδημιών του ΑΝΟ Γλυφάδας και την Ευγενία που ασχολείται με τον στίβο και την ενόργανη γυμναστική.

Πέρα από το πόλο, έχει ασχοληθεί ενεργά και με τις πολεμικές τέχνες κατέχοντας μαύρη ζώνη στην τέχνη του wing chun kung fu και το 2ο νταν στο Aikido.

 Παραπομπές 

Εξωτερικές συνδέσεις
 Κωνσταντίνος Δάνδολος για ΑΕΚ: «Η ομάδα της καρδιάς μου, μού χάρισε έντονες στιγμές»!
 Team manager στο Πόλο της ΑΕΚ ο Κωνσταντίνος Δάνδολος

Κατηγορία:Έλληνες υδατοσφαιριστές